**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2021-12-17 Nr. TAR-138

 Posėdžio data – 2021 m. gruodžio 14 d.

 Pradžia – 13.00 val. (nuotoliniu būdu)

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Arvydas Cesiulis, Antanas Kontautas, Jurij Šeršniov, Vaida Raugelė, Artūras Razbadauskas, Alina Velykienė.

 Posėdyje dalyvauja Savivaldybės administracijos darbuotojai: Savivaldybės administracijos direktoriaus pavaduotoja A. Dirgėlienė, Socialinės paramos skyriaus vedėja A. Liesytė, Socialinio būsto vedėja L. Murauskienė, Finansų skyriaus vedėja K. Petraitienė, Sveikatos apsaugos skyriaus vedėja R. Perminienė, Transporto skyriaus vedėjas R. Mockus, L.e.p. Strateginio planavimo skyriaus vedėja S. Kačerauskaitė.

 Kviestieji asmenys: KKT vadovas A. Samuilovas, BĮ „Klaipėdos miesto nakvynės namai“ direktorė A. Kontrimaitė, profesinės sąjungos pirmininkė V. Pučkoriūtė, I. Sieniutienė.

 Dėl darbotvarkės:

 V. Raugelė siūlo darbotvarkės klausimą „Klaipėdos miesto savivaldybės 2022–2024 m. strateginio veiklos plano programų projektų pristatymas“ svarstyti kartu su „Informacija apie Sveikatos apsaugos programos (Nr.4), Socialinės atskirties mažinimo programos (Nr. 12) ir Ekonominės plėtros programos (Nr.2) priemones, teiktas bet neįtrauktas į Klaipėdos miesto savivaldybės 2022–2024 metų strateginio veiklos projektą. Neįtrauktų priemonių pristatymas“.

 DARBOTVARKĖ:

 1. Dėl Klaipėdos miesto savivaldybės tarybos 2021 m. vasario 25 d. sprendimo Nr. T2-23 „Dėl Klaipėdos miesto savivaldybės 2021 metų biudžeto patvirtinimo“ pakeitimo. Pranešėja K. Petraitienė.

 2. Dėl savivaldybės būsto nuomos sąlygų pakeitimo. Pranešėja L. Murauskienė.

 3. Dėl keleivių vežimo kainų patvirtinimo. Pranešėjas R. Mockus.

 4. Klaipėdos miesto savivaldybės 2022–2024 m. strateginio veiklos plano programų projektų pristatymas. Informacija apie Sveikatos apsaugos programos (Nr.4), Socialinės atskirties mažinimo programos (Nr. 12) ir Ekonominės plėtros programos (Nr.2) priemones, teiktas bet neįtrauktas į Klaipėdos miesto savivaldybės 2022–2024 metų strateginio veiklos projektą. Neįtrauktų priemonių pristatymas. Pranešėja S. Kačerauskaitė.

 5. Informacija apie esamą situaciją įstaigoje BĮ „Klaipėdos miesto nakvynės namai“. Pranešėja A. Liesytė.

 6. Dėl Klaipėdos miesto savivaldybės visuomenės sveikatos stebėsenos 2020 metų ataskaitos patvirtinimo. Pranešėja R. Perminienė.

 7. Žodinė informacija apie COVID-19 situaciją. Pranešėja A. Dirgėlienė.

 Patvirtinta už – 6.

1. SVARSTYTA. Klaipėdos miesto savivaldybės tarybos 2021 m. vasario 25 d. sprendimo Nr. T2-23 „Dėl Klaipėdos miesto savivaldybės 2021 metų biudžeto patvirtinimo“ pakeitimas.

Pranešėja – K. Petraitienė. Siūlo keisti Klaipėdos miesto savivaldybės tarybos 2021 m. vasario 25 d. sprendimą Nr. T2-23 „Dėl Klaipėdos miesto savivaldybės 2021 metų biudžeto patvirtinimo“, siekiant padidinti biudžetą dėl dotacijų skyrimo Savivaldybei, patikslinti pajamas ir asignavimus iš ES finansinės paramos ir bendrojo finansavimo lėšų bei keisti asignavimus iš apyvartinių lėšų likučio, nekeičiant bendros asignavimų apimties, pagal ekonominę klasifikaciją atsižvelgiant Savivaldybės administracijos pateiktas paraiškas.

NUTARTA. Pritarti pateiktam sprendimo projektui.

BALSUOTA: už- 6 (K. Bagdonas, A. Cesiulis, A. Kontautas, J. Šeršniov, V. Raugelė, A. Razbadauskas), prieš – 0, susilaiko – 0.

2. SVARSTYTA. Savivaldybės būsto nuomos sąlygų pakeitimas.

Pranešėja – L. Murauskienė. Pažymi, kad savivaldybės tarybai priėmus sprendimą, būtų patenkintas mažas pajamas gaunančios nuomininkės prašymas, užtikrinant jos teises į tolesnę būsto nuomą socialinio būsto nuomos sąlygomis, mokant mažesnį nuomos mokestį bei sudarytos prielaidos kreiptis dėl nuomos mokesčio lengvatų taikymo ar perkėlimo į mažesnio naudingojo ploto socialinį būstą.

NUTARTA. Pritarti pateiktam sprendimo projektui.

BALSUOTA: už – 6 (K. Bagdonas, A. Cesiulis, A. Kontautas, J. Šeršniov, V. Raugelė, A. Razbadauskas), prieš – 0, susilaiko – 0.

3. SVARSTYTA. Keleivių vežimo kainų patvirtinimas.

Pranešėjas – R. Mockus. Teigia, kad vadovaujantis LR kelių transporto kodekso imperatyvia nuostata, keleivių vežimo reguliariais reisais vietinio susisiekimo maršrutais konkrečius tarifų dydžiu nustato savivaldybių tarybos. Šie tarifų dydžiai peržiūrimi ne rečiau kartą per metus, atsižvelgiant į vežimo sąnaudų, gautų pajamų pokyčius ir viešųjų paslaugų sutartyse tarp savivaldybių ir vežėjų numatytus įsipareigojimus. Sprendimo tikslas – įvertinus faktiškai pakitusias keleivių vežimo sąnaudas, vadovaujantis Klaipėdos miesto savivaldybės tarybos sprendimais patvirtintomis keleivių vežimo miesto ir priemiesčio autobusų, maršrutinių taksi maršrutais tarifų dydžių įvertinimo metodikomis, nustatyti ekonomiškai pagrįstus keleivių vežimo Klaipėdos mieste ir priemiestyje tarifus.

V. Raugelė prašo prie sprendimo projekto pridėti KKT duomenis (pateiktus darbo grupei), pajamų ir sąnaudų tendencijas, Keleivių vežimo reguliariais reisais vietinio (miesto ir priemiesčio) susisiekimo autobusų ir maršrutinių takso maršrutais tarifų dydžių įvertinimo metodiką.

K. Bagdonas siūlo nuo 65 metų suteikti lengvatą važiuoti nemokamai (gerėtų oro kokybė, mažėtų užterštumas, kadangi gyventojai labiau naudotųsi viešuoju transportu).

A. Kontautas pritaria siūlymui.

V. Raugelė siūlo pasiruošti Transporto skyriui ilgalaikę programą (kuria kryptimi einam, kokių lengvatų reikia ir kt.) dėl lengvatų. Teigia, kad pasigedo strateginio vertinimo – atitikties strateginiams dokumentams. Mano, kad reikėtų finansuoti lengvatas numatytoms prioritetinėms sritims. Sako, kad pritars siūlymui, kad vežti asmenis nemokamai nuo 65 metų amžiaus. Teigia, kad pritartų ir visiškai nemokamam transportui, bet reikia turėti skaičius, kiek nemokamas transportas kainuotų miestui. Pažymi, kad sprendimo projektas parengtas nekokybiškai – nėra pridėta pakankamai duomenų.

K. Bagdonas siūlo išreikšti komiteto siūlymą – suteikti lengvatą važiuoti miesto reguliariųjų reisų viešuoju transporto nuo 65 m. nemokamai.

Bendru sutarimu už-6 (K. Bagdonas, A. Cesiulis, A. Kontautas, J. Šeršniov, V. Raugelė, A. Razbadauskas) pritarta siūlymui dėl lengvatos.

NUTARTA:

3.1. Pritarti pateiktam sprendimo projektui su siūlymu – suteikti lengvatą nemokamai važiuoti nuo 65 m. vietinio (miesto) reguliaraus susisiekimo maršrutų autobusais.

BALSUOTA: už – 4 (K. Bagdonas, A. Cesiulis, A. Razbadauskas, A. Kontautas), prieš – 1 (J. Šeršniov), susilaiko – 1 (V. Raugelė).

3.2. Pridėti prie Tarybos posėdžio medžiagos pateiktus darbo grupei KKT duomenis, pajamų ir sąnaudų tendencijas, taip pat Keleivių vežimo reguliariais reisais vietinio (miesto ir priemiesčio) susisiekimo autobusų ir maršrutinių takso maršrutais tarifų dydžių įvertinimo metodiką.

3.3. Paruošti (ateityje) ilgalaikę lengvatų ir ekologinių autobusų įsigijimo strateginę programą.

4. SVARSTYTA. Klaipėdos miesto savivaldybės 2022–2024 m. strateginio veiklos plano programų projektų pristatymas. Informacija apie Sveikatos apsaugos programos (Nr.4), Socialinės atskirties mažinimo programos (Nr. 12) ir Ekonominės plėtros programos (Nr.2) priemones, teiktas bet neįtrauktas į Klaipėdos miesto savivaldybės 2022–2024 metų strateginio veiklos projektą. Neįtrauktų priemonių pristatymas.

Pranešėja – S. Kačerauskaitė. Pristato Klaipėdos miesto savivaldybės 2022-2024 metų strateginio veiklos plano (SVP) projektą. Teigia, kad projektas parengtas vadovaujantis strateginio planavimo dokumentais. Informuoja apie lėšų poreikį programoms. Teigia, kad lėšų poreikis 2022 m., lyginant su 2021 m., didesnis. Sako, kad biudžetinėse įstaigose auga lėšų poreikis. Informuoja apie planuojamus investavimo prioritetus 2022-2024 m. Trumpai apžvelgia planuojamų programų atitiktį planuojamų programų 2019-2023 m. veiklos prioritetams.

S. Kačerauskaitė informuoja, kad priemonių, neįtrauktų į Klaipėdos miesto savivaldybės 2022–2024 m. strateginio veiklos plano programų projektą yra nedaug (nes nebuvo nei lėšų, nei kriterijų).

Teigia, kad planuojama priemones „Ne savivaldybės įsteigtų įstaigų, teikiančių trumpalaikę/ilgalaikę ir (ar) dienos socialinės globos paslaugas senyvo amžiaus asmenims ir neįgaliems asmenims bei dienos socialinę globą neįgaliems asmenims institucijoje, projektų, skirtų socialinių paslaugų infrastruktūros gerinimui, dalinis finansavimas“; Patalpų Smiltelės g. 14 infrastruktūros pritaikymas: 1) socialinėms dirbtuvėms asmenims, turintiems intelekto ir (ar) psichikos negalią; 2) socialinėms dirbtuvėms paaugliams, patiriantiems socialinę riziką, kuriems gresia skurdas ar socialinė atskirtis; Socialinės integracijos centro inicijavimas/steigimas, asmenims, grįžusiems iš įkalinimo įstaigų; 1-viečių butų pirkimas, kuriuose būtų steigiami savarankiško gyvenimo namai/apsaugoto būsto paslauga suaugusiems asmenims su negalia, socialinę riziką patiriantiems asmenims (kuriems reikalinga atkryčio prevencija), likę be tėvų globos vaikai (nuo 16 m.) ar sulaukę pilnametystės asmenys, kuriems buvo teikta socialinė globa (rūpyba) įgyvendinti pagal 2021-2027 metų ES fondų investicijų veiksmų programą.

V. Raugelė sako, kad dėl tokių priemonių, kaip „1-viečių butų pirkimas, kuriuose būtų steigiami savarankiško gyvenimo namai/apsaugoto būsto paslauga suaugusiems asmenims su negalia, socialinę riziką patiriantiems asmenims (kuriems reikalinga atkryčio prevencija), likę be tėvų globos vaikai (nuo 16 m.) ar sulaukę pilnametystės asmenys, kuriems buvo teikta socialinė globa (rūpyba) įgyvendinti pagal 2021-2027 metų ES fondų investicijų veiksmų programą“ turi būti diskusija – koks butų poreikis. Prašo A. Liesytės pateikti kitam komiteto posėdžiui duomenis.

A. Raugelė sako, kad strateginiame plane ir prioritetuose numatyta siekti išplėtoti pagalbą į namus, teikti socialinę globą (didinti gavėjų skaičių). Prašo A. Liesytės pateikti kitam komiteto posėdžiui informaciją (kadangi yra įsipareigojimas siekti mažinti eiles) apie pagalbos į namus paslaugų gavėjų skaičių. Siūlo kitame komiteto posėdyje padiskutuoti dėl priemonės (Pagalbos į namus paslaugos teikimas senyvo amžiaus asmenims ir suaugusiems asmenims su negalia).

V. Raugelė prašo pristatyti komitetui nuotolinio aptarnavimo centrų koncepciją, taip pat medikų pritraukimą programos pristatymą.

A. Velykienė sako, kad pateiktame strateginiame veiklos plane prioritetas skiriamas transporto sistemai (keleivių skaičius nedidėja, tam tikra prasme problemos, esančios mieste, pagal veiklos planą, nėra susietos su prioritetų programa), mažai dėmesio skiriama socialinių problemų sprendimui. A. Velykienė nori, kad strateginis veiklos planas atspindėtų gyventojų gyvenamosios aplinkos, miesto viešųjų paslaugų gerinimo procesą.

V. Raugelė sako, kad neaišku, ar subalansuota su 3 metų finansinėmis prognozėmis. Didžiausia problema, kad miestas neturi savo pozicijos nė vienu klausimu ir tai kelia chaosą. Turime vadovautis patvirtintais dokumentais. Socialinė sritis jautri, turime jas argumentuotai atstovėti. Tiki, kad kitą kartą diskutuosime apie rodiklius.

K. Bagdonas prašo kitam komiteto posėdžiui pateikti informaciją apie Melnragės senelių namus (statybą, investicinį projektą).

V. Raugelė prašo pateikti informaciją ir apie privačių senelių namų veiklos skatinimą, perdavimą nevyriausybiniam sektoriui arba į rinką.

NUTARTA. Informacija išklausyta.

4.1. Pateikti kitam komiteto posėdžiui duomenis (apie eiles, metinį poreikį) dėl priemonės „1-viečių butų pirkimas, kuriuose būtų steigiami savarankiško gyvenimo namai/apsaugoto būsto paslauga suaugusiems asmenims su negalia, socialinę riziką patiriantiems asmenims (kuriems reikalinga atkryčio prevencija), likę be tėvų globos vaikai (nuo 16 m.) ar sulaukę pilnametystės asmenys, kuriems buvo teikta socialinė globa (rūpyba) įgyvendinti pagal 2021-2027 metų ES fondų investicijų veiksmų programą“.

4.2. Pateikti kitam komiteto posėdžiui informaciją (kadangi yra įsipareigojimas siekti mažinti eiles) apie paslaugų gavėjų skaičių (socialinės globos, pagalbos į namus).

4.3. Kitame komiteto posėdyje padiskutuoti dėl priemonių: „1-viečių butų pirkimas, kuriuose būtų steigiami savarankiško gyvenimo namai/apsaugoto būsto paslauga suaugusiems asmenims su negalia, socialinę riziką patiriantiems asmenims (kuriems reikalinga atkryčio prevencija), likę be tėvų globos vaikai (nuo 16 m.) ar sulaukę pilnametystės asmenys, kuriems buvo teikta socialinė globa (rūpyba) įgyvendinti pagal 2021-2027 metų ES fondų investicijų veiksmų programą“, „Pagalbos į namus paslaugos teikimas senyvo amžiaus asmenims ir suaugusiems asmenims su negalia“ įtraukimo į strateginį 2022-2024 metų veiklos planą.

4.4. Pristatyti komiteto posėdžiui nuotolinio aptarnavimo centrų koncepciją, medikų pritraukimo programą.

4.5. Pateikti kitam komiteto posėdžiui informaciją apie Melnragės senelių namus (statybą, investicinį projektą) ir informaciją apie privačios senelių globos veiklos skatinimą.

Pritarta bendru sutarimu (už – 7).

5. SVARSTYTA. Informacija apie esamą situaciją įstaigoje BĮ „Klaipėdos miesto nakvynės namai“.

Pranešėja – A. Liesytė.  Primena, kad visas procesas prasidėjo 2010 metais. Teigia, kad buvo nusiskundimų dėl netinkamai organizuojamo darbo. Sako, kad Audito skyrius atliko auditą, pateikė siūlymus dėl darbų optimizavimo. 2021 metais buvo keli pasitarimai ir ieškoma būdų, koks turi būti atliekamas optimizavimas. Optimizavimo planas patvirtintas, aptarta kokiu būdu iš socialinių paslaugų atsisakyti ne socialinei funkcijai būdingų funkcijų (atsisakyta dėl fizinės apsaugos įsteigimo, mažinant C kategorijos socialinių darbuotojų padėjėjų). Apsispręsta pradėti darbų optimizavimo procesą įstaigoje.

V. Raugelė teigia, kad problemos dėl nakvynės namų nesibaigia. Nenormalu, kai tarybos nariai gauna informaciją apie problemas įstaigoje. Sako, kad problemos analizavimui užtruksime nemažai laiko. Siūlo, siekiant konstruktyvios diskusijos ir taupant laiką išklausyti įstaigos direktorės, darbuotojų ir perkelti klausimą į kitą komiteto posėdį. Komitetui pateikti reorganizacijos planą ir audito išvadą.

A. Velykienė siūlo atidėti klausimą kitam komiteto posėdžiui.

A. Cesiulis sako, kad apsispręsti dėl klausimo atidėjimo galėjome anksčiau.

BĮ „Klaipėdos miesto nakvynės namai“ atstovai pritaria klausimo atidėjimui.

NUTARTA. Atidėti klausimą kitam komiteto posėdžiui. Pateikti reorganizacijos planą ir audito išvadą.

6. SVARSTYTA. Klaipėdos miesto savivaldybės visuomenės sveikatos stebėsenos 2020 metų ataskaitos patvirtinimas.

Pranešėja – R. Perminienė. Teigia, kad šiuo sprendimo projektu siekiama teisės aktų nustatyta tvarka patvirtinti Klaipėdos miesto savivaldybės visuomenės sveikatos stebėsenos 2020 metų ataskaitą. Informuoja, kad Klaipėdos miesto savivaldybės visuomenės sveikatos stebėsenos 2020 m. ataskaita parengta vykdant Lietuvos Respublikos visuomenės sveikatos stebėsenos (monitoringo) įstatymo 10 straipsnį ir Bendrųjų savivaldybių visuomenės sveikatos stebėsenos nuostatų, patvirtintų Lietuvos Respublikos sveikatos apsaugos ministro 2003 m. rugpjūčio 11 d. įsakymu Nr. V-488 „Dėl Bendrųjų savivaldybių visuomenės sveikatos stebėsenos nuostatų patvirtinimo“, 6.3 ir 6.4 papunkčius, kurie įpareigoja Savivaldybės administracijos direktorių organizuoti savivaldybės visuomenės sveikatos stebėsenos ataskaitos projekto pristatymą savivaldybės tarybai bei pateikti Higienos institutui Savivaldybės tarybos patvirtintą savivaldybės visuomenės sveikatos stebėsenos ataskaitą.

A. Velykienė mano, kad edukacija ir švietimas yra mūsų tikslas - reikia pagalvoti apie sveikos gyvensenos, sveikatos prevencijos priemonių sklaidą tėveliams. Informaciją galima skleisti ir darželiuose.

A. Razbadauskas pritaria išsakytoms mintims. Mano, kad į tai reikia žiūrėti ir nacionaliniu lygmeniu.

NUTARTA. Pritarti pateiktam sprendimo projektui.

BALSUOTA: už - 5 (K. Bagdonas, A. Kontautas, A. Razbadauskas, A. Cesiulis, A. Velykienė), prieš – 0, susilaiko – 0.

7. SVARSTYTA. Žodinė informacija apie COVID-19 situaciją.

Pranešėja – A. Dirgėlienė. Trumpai pateikia informaciją apie situaciją COVID-19 mieste (sergamumą, tyrimus, vakcinaciją).

NUTARTA. Informacija išklausyta.

 Posėdis baigėsi 15.20 val.

Posėdžio pirmininkas Kazys Bagdonas

Posėdžio sekretorė Lietutė Demidova